kardosdrur/scandi-wiki huggingface dataset:
Licitationen

Licitationen eller Licitationen – Byggeriets Dagblad er et dansk dagblad udgivet siden 1908. Avisen udkommer alle hverdage året rundt og henvender sig til alle parter i bygge- og anlægsbranchen: entreprenører, håndværkere, bygherrer, arkitekter, rådgivende ingeniører og byggematerialeproducenter med fokus på de politiske, økonomiske og tekniske aspekter.

Oplag og læsertal 
I 2013 var oplaget ifølge Dansk Oplagskontrol på 3.243 samt et læsertal på 14.000 ifølge Gallup. Ifølge Gallup havde Licitationen ca. 19.000 læsere i 2020.

Historie 
Licitationen har siden starten i 1908 haft skiftende ejere og blev i 2002 overtaget af Aller Business, der ville opbygge en stor dansk fagbladsvirksomhed. Den 1. januar 2010 blev Licitationen overtaget af Danske Fagmedier. Danske Fagmedier blev i 2014 overtaget af Nordjyske Medier, som samme år indsatte en ny ledelse.

Eksterne henvisninger 
 Licitationens hjemmeside
 Digitaliserede udgaver af Licitationen i Mediestream
 Læs om Licitationen i opslagsværket "De Danske Aviser"

Referencer 

Aviser fra Danmark
Etableret i 1908
Big Train

Big Train er et surrealistisk britisk sketch-show skabt af Arthur Mathews og Graham Linehan, der også står bag den succesfulde sitcom Father Ted. Big Train blev første gang vist på BBC Two i 1998 efterfulgt af anden sæson, hvor Graham Linehan ikke havde deltaget, i 2002.

Overblik 
Ligesom de berømte Monty Python er Big Trains sketches almindelige sitationer, der får et surrealistisk og/eller makabert twist. Som eksempel kan nævnes en sketch, hvor en mand med dårlige manere bliver dolket af sin flove kone ved middagsselskab. Serien er sandsynligvis mest kendt for en tilbagevendende sketch med en stirrekonkurrence kommenteret af BBCs fodboldkommentatore Barry Davies og Phil Cornwell. Stirrekonkurrencen var baseret på en tegneserie af Paul Hatcher og animeret af Chris Shepherd. 

Selvom serien varede to sæsoner, havde den kun et begrænset publikum. Den blev dog alligevel valgt til "Best 'Broken Comedy' Show" ved det prestigefyldte British Comedy Awards i 1999. Begge sæsoner blev udgivet på dvd d. 25. oktober 2004.

Seriens stjerner talte blandt andre Kevin Eldon, Mark Heap og Simon Pegg i begge sæsoner, Julia Davis og Amelia Bullmore i første sæson og Rebecca Front, Tracy-Ann Oberman og Catherine Tate i anden sæson. De vigtigste skuaspillere har desuden med i flere andre comedy shows såsom I'm Alan Partridge, Look Around You, Spaced, Smack the Pony, Brass Eye og Green Wing. Catherine Tate fik senere sit eget show på BBC ved navn The Catherine Tate Show. 

Den første episode blev instrueret af Chris Morris, men blev aldrig vist i sin fulde udstrækning. Dog er nogle af sketchene spredt ud i senere episoder. Med undtagelse af Peg har alle første sæsons faste skuespillere desuden medvirket i Chris Morris' sketchshow Jam fra 2000.

Selvom en sketch med et tog er med i første sæson, er det ikke fra den showet har sit navn. Det kommer derimod af melodien af samme navn, der spilles samtidig med underteksterne. Sangen Big Train blev optaget af Max Greger og hans orkester og er senere blevet brugt i en reklame for Virgin Trains.

Første sæson blev filmet med 35mm film, mens anden sæson blev filmet med DigiBeta. Ingen af sæsonerne er filmet i et studie, så et publikum blev vist optagelserne for at få dåselatter.

Premiere 
Big Train blev første gang vist mandag aftener på BBC Two i disse to følgende perioder:
 Sæson 1 (6 episoder): 9. november – 4. december 1998
 Sæson 2 (6 episoder): 7. januar – 11. februar 2002

Dvd-udgivelser 
Sæson 1 og 2 er blevet udgivet i Storbritannien og USA.

Eksterne henvisninger 
 Big Train  på TV.com

Tv-serier fra Storbritannien
Tv-programmer fra BBC
Zilda Arns

Zilda Arns Neumann (født 25. august 1934, død 12. januar 2010) var en brasiliansk børnelæge og sundhedsarbejder.

I 1982 grundlagde hun den brasilianske organisation Pastoral da Criança som svar på den høje børnedødelighed i Brasilien.

Hun døde den 12. januar 2010 som følge af Jordskælvet i Haiti. De nærmere omstændigheder omkring hendes død er endnu uvisse. Hun blev 75 år gammel.

Eksterne henvisninger 

Personer fra Brasilien
Læger fra Brasilien
Omkomne ved jordskælvet i Haiti 2010
Pædiatere
Fristaden Danzig (1807-1814)

Fristaden Danzig (Gdańsk) – (fransk: Ville libre de Dantzig, polsk: Wolne Miasto Gdańsk, tysk: Freie Stadt Danzig) var en bystat i Centraleuropa skabt af Napoleon Bonaparte i 1807 efter fransk indtagelse af byen og indgåelse af Freden i Tilsit. Fristaden forblev fransk protektorat indtil 1814, hvor den blev indlemmet i Preussen.

Polens historie
Tysklands historie
Kortlivede stater
Forhenværende europæiske lande
Gdańsk
Etableret i 1807
Ophørt i 1814
Sinding

Sinding kan henvise til
 Sinding (Lihme Sogn) – en bebyggelse og et ejerlav i Lihme Sogn, Skive Kommune
 Sinding (Herning Kommune) – en bebyggelse i Sinding Sogn, Herning Kommune
 Sinding (Silkeborg Kommune) – en bebyggelse og et ejerlav i Sinding Sogn, Silkeborg Kommune

 Sinding (slægter) – flere danske slægter

Se også:
 Sinding Sogn (Herning Kommune)
 Sinding Sogn (Silkeborg Kommune)
Daniel Rutherford

Professor Daniel Rutherford (født 3. november 1749, død 15. november 1819) var en skotsk kemiker og fysiker som er mest kendt for at have isoleret grundstoffet nitrogen (kvælstof) i 1772.

Isolering af nitrogen 

Da Joseph Black studerede egenskaberne af kuldioxid, (CO2), opdagede han, at et sterinlys ikke kunne brænde i en beholder bestående af denne gas. Black overdrog projektet til sin daværende studerende, Daniel Rutherford, som foretog nærmere undersøgelser af dette fænomen. Rutherford lod en mus være i en lufttæt beholder indtil den døde, efterfølgende lod han et stearinlys brænde til det gik ud, og til sidst brændte han fosfor af, indtil det ikke længere ville brænde. Derefter lod han den tilbageværende luft passere en opløsning som absorberede alt kuldioxid i luften. I luften som var tilbage, var det ikke længere muligt at udføre en forbrænding og en mus kunne ikke leve i luften. Rutherford kaldte denne luft (som vi i dag ved primært bestod af nitrogen) for “giftig luft” (“noxious air”) eller “flogistoneret luft”. Rutherford publicerede sit experiment i 1772. Black og Rutherford var overbeviste om at flogiston-teorien var korrekt, så de forklarede deres resultater ud fra denne teori.

Standardforkortelsen Rutherf. benyttes når Daniel Rutherford citeres i botaniske og mykologiske autorer.

Eksterne links 

 Biographical note at “Lectures and Papers of Professor Daniel Rutherford (1749–1819), and Diary of Mrs Harriet Rutherford”  

Kemikere fra Storbritannien
Fysikere fra Storbritannien
Personer fra Skotland
Briter i 1700-tallet
Briter i 1800-tallet
Soul Kitchen

Soul Kitchen er en tysk komediefilm fra 2009, instrueret af Fatih Akın. Den fortæller historien om bistrorestauranten Soul Kitchen i Hamborg. Filmen havde premiere i Venedig på Filmfestivalen den 10. september 2009.

Priser 

Soul Kitchen vandt 2009 bl.a. den "Store Pris" på Venedig filmfestivalen og filmmanusprisen på Nordisk filmdager.

Andre filmfestivaler

2009 
 Toronto International Film Festival
 Deutsches Filmfestival in Tokyo
 Gent International Film Festival
 São Paulo International Film Festival
 Thessaloniki International Film Festival
 Les Arcs International Film Festival

2010 
 Internacionalni festival filma Kustendorf

Eksterne henvisninger 
 
 http://www.soul-kitchen-film.com

Tyske film fra 2009
Komediefilm fra Tyskland
Tysksprogede film
Bømlafjordtunnelen

Bømlafjordtunnelen er en undersøisk vejtunnel under Bømlafjorden, som forbinder øen Føyno i Stord med fastlandet i Sveio i Vestland fylke i Norge. Den er del af Trekantsambandet på Europavej 39.

Tunnelen er 7.888 meter lang og er Norges længste undersøiske vejtunnel, dybeste punkt er 262,5 meter under havets overflade. Det er det laveste punkt på hele nettet af Europavejsruter, og tunnelen er den tredje dybeste tunnel i Norge efter Eiksundtunnelen og Hitratunnelen. Tunnelen blev åbnet den 28. december 2000, og erstattede færgeruten Skjersholmane-Valevåg.

Et stykke af Bømlafjordtunnelen går under den lille Otterø i Bømlo kommune.

Se også 
 Stordabroen
 Spissøybroen
 Bømlabroen

Vejtunneler
Tunneler i Norge
Vestlands geografi
Stord
Bømlo
Erik Christensen (borgmester i Nyborg)

Erik Christensen (født 25. februar 1958 i Rosilde ved Nyborg) er en dansk lærer og politiker, der var borgmester i Nyborg Kommune, valgt for Socialdemokraterne fra 1. januar 2010 til 31. december 2013.

Baggrund 
Christensen er født den 25. februar 1958 i Nyborg som søn af pensioneret matros Arno Christensen og pensioneret sygehjælper Bente Christensen. Han blev student fra Nyborg Gymnasium i 1978 og uddannet folkeskolelærer fra Odense Seminarium i 1984. Samme år, som han blev uddannet fra lærerseminariet, startede han med at arbejde som lærer på Bakkegårdsskolen i Langeskov, hvor han arbejdede frem til 1994. Fra 1990 var han ydermere ungdomsvejleder på samme skole. I 2008 blev han skoleleder på Baggesenskolen i Korsør, i perioden fra 2009 til 2010 var han lærer ved Ullerslev Centralskole.

Politisk karriere 
Han blev valgt til Ullerslev Kommunalbestyrelse i 1994, og i 1998 blev han kommunens borgmester, hvilket han virkede som indtil 2007. Han fortsatte som byrådsmedlem, da kommunen blev sammenlagt med Nyborg Kommune i 2007. Ved kommunalvalget 2009 var han Socialdemokraternes borgmesterkandidat og blev efterfølgende borgmester med støtte fra SF.

I 2013 genvandt han borgmesterposten i Nyborg Kommune med støtte fra SF og Enhedslisten, men måtte kort efter opgive den igen, da partioverløberen, Jan Reimar Christensen, tog springet fra Socialdemokraterne til Venstre og dermed ændrede mandatfordelingen til Venstres fordel.

Fra januar 2014 blev Erik Christensen således 1. viceborgmester, formand for sundhed- og forebyggelsesudvalget og ikke mindst formand for det særligt nedsatte Kinaudvalg, der varetager Nyborg Kommunes relation til Kina.

Efter adskillige opfordringer tog han i foråret 2014 imod tilbuddet om at blive folketingskandidat for Odense 1. kreds, og ved folketingsvalget den 18. juni 2015 blev han valgt med 4447 personlige stemmer. Han blev ikke valgt i 2019.

Referencer

Eksterne henvisninger 
 Lokalavisen Nyborg: Borgmester det bedste job 
 http://www.erik-c.dk 

Borgmestre fra Socialdemokraterne
Lærere fra Danmark
Personer fra Fyn
Borgmestre i Nyborg
Tidligere folketingsmedlemmer fra Socialdemokraterne
Mikkel Nørgaard

Mikkel Søncksen Nørgaard (født 23. januar 1974) er en dansk instruktør, uddannet fra Den Danske Filmskoles instruktørlinje i 2001. Han har været instruktør på flere danske serier. Her kan bl.a. nævnes: Klovn, Anna Pihl, Langt fra Las Vegas og Live fra Bremen. Af film kan nævnes Klovn - The Movie. Derudover er han instruktør på de to film i filmatiseringerne af Jussi Adler-Olsens bestseller-krimi-række Afdeling Q: Kvinden i Buret og Fasandræberne.

Mikkel Nørgaard har desuden været med til at lave Kongekabale og Ørnens øje, ligesom han har stået for en adskillige udsendelser der går bag om både Klovn og Langt fra Las Vegas''.

Eksterne henvisninger 
 

Instruktører fra Danmark
Klovn
Personer i Kraks Blå Bog
Mogens Gade

Mogens Christen Gade,  (født 8. marts 1961) er en dansk kommunalpolitiker, som siden 2001 har været borgmester i Jammerbugt Kommune, valgt for Venstre.

Gade er uddannet folkeskolelærer og har arbejdet på Øland/Langeslund Skole.

Han blev indvalgt i Brovst Kommunalbestyrelse i 1990 og var i flere perioder formand for Socialudvalget, inden han i 2002 blev borgmester. Efter sammenlægningen med nabokommunerne til Jammerbugt Kommune fortsatte han som den nye kommunes borgmester.

Gade er udnævnt til Ridder af Dannebrog i 2015

Referencer 

Borgmestre fra Venstre
Borgmestre i Danmark 2018-2021
Borgmestre i Danmark 2022-2025
Thomas W. Olsen

Thomas Wrichsberg Olsen (født 8. august 1977) er en dansk pelsdyravler og politiker, der fra 2010 til 2013 var borgmester i Læsø Kommune, valgt for Læsølisten.

Olsen blev indvalgt i kommunalbestyrelsen for første gang ved kommunalvalget 2009 og blev borgmester med støtte fra Socialdemokraterne.

Referencer 

Borgmestre i Læsø Kommune
Personer fra Læsø
Tidligere borgmestre fra Danmark
Lars Møller (politiker)

Lars Mejlvang Møller (født 6. januar 1958 i Stenhøj) er en dansk landmand og politiker, der i perioden 1. januar 2010 til 31. december 2013 har været borgmester i Frederikshavn Kommune, valgt for partiet Venstre.

Møller er uddannet landmand og har siden 1984 drevet eget landbrug. Han har desuden arbejdet i flere af landbrugets organisationer, bl.a. Landbrugsraadet. Senest har han været formand for LandboNord fra 2000. 

I 2005 blev han valgt til kommunalbestyrelsen i Frederikshavn. Ved konstitueringen efter kommunalvalget 2009 blev han borgmester med støtte fra Socialistisk Folkeparti.

Referencer 

Borgmestre fra Venstre
Landmænd fra Danmark
Tidligere borgmestre fra Danmark
H.C. Maarup

Hans Christian Rasmussen Maarup (født 23. maj 1954 i Hobro) er en dansk politiker, der i perioden 2007-2014 var borgmester i Mariagerfjord Kommune, valgt for Socialdemokratiet.
 
Maarup er hf-student fra Hobro Gymnasium og uddannet folkeskolelærer fra Th. Langs Seminarium. Han fik som nyuddannet job på Vorup Skole i Randers, hvor han var til 1983, hvor han blev forstander for Arden Erhvervsskole. Fra 1989 var han desuden chef for Arden Kommunes arbejdsmarkedscenter. 

Han fratrådte i 2002, hvor han blev borgmester i Arden Kommune. Da Arden og nogle nabokommuner blev sammenlagt til Mariagerfjord Kommune i 2007, fortsatte han som storkommunens første borgmester.

Kilder og eksterne henvisninger 
 H.C. Maarups hjemmeside 

 

Borgmestre fra Socialdemokraterne
Lærere fra Danmark
Personer fra Hobro
Tidligere borgmestre fra Danmark
Medlemmer af Mariagerfjord Byråd
Kåre Wanscher

Kåre Wanscher (født 14. juni 1969 i Aarhus) er en dansk trommeslager i Michael Learns To Rock og desuden tidligere advokat med speciale i immaterialret / entertainment ret. 

Wanscher blev cand.jur. fra Københavns Universitet i 2005 og var frem til 2015 ansat i advokatfirmaet MAQS / NJORD Law Firm. Fra 2016 - 2022 drev han eget advokatfirma Advokat Wanscher ApS.

Han har været trommeslager i Michael Learns To Rock siden dannelsen i 1988.

Han er gift med Katrine Wanscher Kjær.

Eksterne henvisninger 
 

Personer fra Aarhus
Advokater fra Danmark
Trommeslagere fra Danmark
Kåre
Michael Learns to Rock
Alumni fra Københavns Universitet
Knud Parkov

Knud Parkov (født 11. august 1894 i Frederiksværk, død 20. januar 1949 i Helsingør) var en dansk bryggeridirektør for Wiibroes Bryggeri i Helsingør fra 1932 indtil sin død. Han var gift med stumfilmstjernen Karen Parkov, kendt som Karina Bell. Han var også modstandsmand.

Karriere 
Knud Parkov var søn af borgmester i Gentofte Kommune Hans Parkov og hustru. Faderen var siden 1929 direktør for Wiibroe, og den handelsuddannede søn blev i 1930 ansat her som salgsinspektør. To år efter overtog han ledelsen som direktør. Han var også hovedaktionær og formand for bestyrelsen.

Parkov var tidligt opmærksom på den stigende kulturelle indflydelse fra USA, og han var en dynamisk direktør, der så mulighederne i læskedrikproduktionen, og bryggeriet lancerede således den mælkesyreholdige læskedrik Chabeso (1932), og som det første i Danmark den amerikanske Coca-Cola (1935). I 1933 lanceredes Messina, baseret på naturlig appelsinsaft, og i 1935 fulgte Grape Tonic og Indian Tonic. Senere blev sortimentet udvidet med Lemona og med San Remo, sidstnævnte opkaldt efter Helsingørs italienske venskabsby. Af størst betydning for bryggeriet blev imidlertid Maarum Mineralvand fra 1934, der gradvist blev et af de mest populære mineralvandsprodukter i landet. Knud Parkov døde pludseligt i 1949, men Wiibroes fremgang fortsatte efter hans død.

Modstandsaktivitet 
Knud Parkov var involveret i Dansk-Svensk Flygtningetjeneste og var med i kroejer Henry Thomsens netværk med Snekkersten Kro som centrum for illegal transport til Sverige. Han bistod med penge og skibe ved ruteaktiviteten og indsatte i oktober 1943 Wiibroes Ølbåd i rutetransport til Sverige. Han chartrede også M/S Rømø, der sejlede øl fra Helsingør til København, og satte flygtninge af på Hven undervejs. I den egenskab var Parkov med til at hjælpe mange danske jøder over Øresund til sikkerhed i Sverige under redningen i oktober 1943.

Ruten fungerede til maj 1944, hvor Parkov selv måtte flygte til Sverige. Her mødte han ved Den Danske Brigade, som han blev optaget i i februar 1945, og hvor han blev sekondløjtnant i Motorvognskompagniet. Han var øjensynlig tilknyttet Kommandoen som chauffør ved samlingen forud for Brigadens afrejse til Danmark.

Knud Parkov og hustru (der overlevede manden med 30 år) er begravet på Ordrup Kirkegård.

Kilder og eksterne henvisninger 
 
 

Danskere i 1900-tallet
Personer fra Frederiksværk
Bryggere fra Danmark
Personer i Kraks Blå Bog (afdøde)
Medlemmer af Dansk-Svensk Flygtningetjeneste
Den Danske Brigade
Matthias de Thestrup

Matthias de Thestrup (10. februar 1688 i Nakskov – 17. juni 1769 på Mariager Kloster) var en dansk landsdommer.

Han blev født 1688 i Nakskov, hvor hans fader, senere biskop Frands Thestrup (død 1735), dengang var sognepræst, dimitteredes 1703 af sin fader til Københavns Universitet, tog 1706 teologisk attestats, fortsatte sine studier et par år i København, hvor han lod trykke et par teologiske disputatser, og gjorde derefter med understøttelse af sin faders fætter gehejmeråd Matthias Moth en udlandsrejse gennem Tyskland, Frankrig, England og Nederlandene. Under hans fraværelse var hans fader blevet biskop over Aalborg Stift; det gik derfor let for Thestrup snart efter sin hjemkomst 1711 at blive rektor i Thisted, hvorfra han allerede næste år avancerede til Aalborg Katedralskoles mere indbringende rektorat; magistergraden erhvervede han 1714. Men hans interesse synes ikke at have været ved skolevæsenet; thi 1716 fik han udnævnelse som landsdommer i Nørrejylland med titel af kancelliråd, således at han beholdt rektoratet, indtil der blev en lønnet landsdommerpost ledig; dette skete 1726, i hvilket år han nedlagde sit skoleembede og købte Mariager Kloster.

1733 blev han justitsråd, 1741 etatsråd og 1749 optaget i adelstanden med navnet de Thestrup. 1751 tog han sin afsked med bibeholdelse af sin lønning; død på Mariager Kloster 17. juni 1769. Foruden at han skænkede Aalborg Skole 3 lejehuse, oprettede han legater for enker af familien og studerende. Gift 20. oktober 1716 med Cecilia Maria Werchmester (f. 1693 d. 2. januar 1771), datter af borgmester i Aalborg Henrik Werchmester og Maren Grotum. Frands de Thestrup var hans søn.

Kilder 
 G.L. Wad, "Thestrup, Matthias de", i: C.F. Bricka (red.), Dansk Biografisk Lexikon, København: Gyldendal 1887-1905.
 Giessing, Jubel-Lærere II, 1, 146 ff.
 F.E. Hundrup, Lærerstanden ved Aalborg Kathedralskole I, 43 f.
 Saml. t. Jydsk Hist. og Topogr. VI, 128 f.

Matthias
Legatstiftere fra Danmark
Landsdommere fra Danmark
Godsejere fra Danmark
Danskere i 1700-tallet
Personer fra Nakskov
Teologer fra Danmark
Personer i Dansk Biografisk Leksikon
Etatsråder fra Danmark
Christian Thestrup

Christian Thestrup (født 14. november 1689 i Nakskov, død 14. juli 1750 i Farum) var en dansk professor. Han var søn af Frands Thestrup og bror til Matthias de Thestrup.

Thestrup dimitteredes 1703 af sin fader til Universitetet og blev dekan på Kommunitetet. 1709 fik han attestats, og samme år blev han hører ved Aalborg Katedralskole, hvor han 1712 avancerede til konrektor. 1714 tog han magistergraden. 1718-20 var han udenlands, medens hans embede bestyredes ved vikar. 1722 blev han provst på Kommunitetet og samme år professor i matematik; senere blev han professor i filosofi.

1731 beskikkedes han til assessor i Højesteret; fik 1735 justitsråds titel; 1739 udnævntes han til ekstraordinær juridisk professor og blev 1749 etatsråd. Fra hans hånd foreligger et par filosofiske lærebøger foruden en del akademiske afhandlinger af filosofisk indhold. Ved siden af ry for lærdom havde han ord for at være påholdende i pengesager og var ikke så lidt pedantisk. Holberg brugte ham ofte som skive for sine sarkastiske pile.

Hans hustru, Karen, født Fogh (præstedatter fra Ejby ved Køge), hvem han havde ægtet 1725, og som var 20 år yngre end manden, døde i april 1747. Deres 7 døtre var alle gift med kendte mænd, nemlig Christian Magnus de Falsen, fætteren Frands de Thestrup, Poul Egede (gift med 2 søstre), Isaac Andreas Cold, Jens Schielderup Sneedorff og Christian Johan Berger.

Kilder 
 
 F.E. Hundrup, Lærerstanden ved Aalborg Kathedralskole II, 6.
 Personalhistorisk Tidsskrift, 2. række I, 300 ff.; VI, 263 ff.
 (Norsk) Historisk Tidsskrift, 2. række IV, 334.
 Fr. Schmidts Dagbøger, ved Hancke, S. 131.
 Jens Worm, Lexikon over lærde Mænd.

Højesteretsdommere fra Danmark
Rektorer ved Københavns Universitet
Danskere i 1700-tallet
Personer fra Nakskov
Christian
Personer i Dansk Biografisk Leksikon
Artikler fra 1. udgave af Dansk biografisk leksikon
Akademickie Radio Kampus

Akademickie Radio Kampus er en radiostation ved Warszawa Universitet (polsk: Uniwersytet Warszawski), det største universitet i Polen. Det er den første og eneste højskoleradio for studenter i Warszawas æter som modtages terrestrisk. Overvejende spilles alternativ musik.

„Jesteśmy, nadajemy, od dziś 97,1 FM to Radio Kampus“ (dansk: „Her er vi. Vi sender. Fra i dag af på 97,1 VHF er det Radio Kampus“). Med disse ord af Robert Gajewski startedes den første juni 2005 senderens program, og der transmitteres hidtil et fuldt 24-timers program på VHF 97,1 MHz i en omkreds af 30 km omkring Warszawa. Ligeledes kan man livestreame senderen verdensomspændende på internettet. Hver dag og dermed regelmæssigt lukker cirka 18.000 tilhørere i Masovien op for den polsksprogede sender. Chefredaktøren har fra begyndelsen været Iwona Kostka-Kwiatkowska. Siden 2006 sendes også reklame.

Akademickie Radio Kampus er med i netværket "polske akademiske radiostationer" (polsk: Polskie Rozgłośnie Akademickie, PRA), en gruppe med for tiden ni radiosendere for studenter i Polen. Ved siden af Akademickie Radio Kampus eksisterer Radio Aktywne, en internetradio ved den polytekniske læreanstalt i Warszawa (polsk: Politechnika Warszawska), endnu et yderligere akademisk radioprojekt i den polske hovedstad, som ganske vist ikke er medlem af netværket for studenterradioer i Polen.

Redaktionens team ved den akademiske Radio Kampus består især af studenter. De udgør flertallet blandt de afgørende redaktører på senderen. Radioen bidrager på denne måde til opgaven med at uddanne journalister og radioskabere i praksis. Studenternes arbejde beror i princippet på frivilligt medarbejde som volontør. Det vil sige at de ingen løn får for det. Erfarne journalister fra den statslige eller private radio holder opsyn med studenterne som er ansvarlige for senderens drift, programindholdet, oplæring og videreuddannelse såvel som optagelse af ansøgere.

Se også 
 Studenterradioer i Polen

Eksterne henvisninger 
 Homepage Akademickie Radio Kampus (polsk)

Radiostationer fra Polen
Etableret i 2005
Warszawa
Management consulting

Management consulting dækker over rådgivning af virksomheder, indenfor snart sagt alle discipliner. Konsulentfirmaerne henvender sig typisk til den øverste ledelse, og tager gerne udgangspunkt i at analysere eksisterende problemstillinger og udfordringer. Fordi konsulenthusene har en bred kontaktflade, hævder de som regel en god forståelse af 'best practice' og sætter en ære i at være uafhængige rådgivere.

Eksempler på større firmaer i Danmark, der tilbyder management consulting:
 Rambøll
 PwC
 Deloitte
 Ernst & Young
 KPMG
 IBM
 McKinsey
 Mannaz
 Implement
 Grontmij Carl Bro

Ledelse